sodba III U 490/2010
Sodna praksa Upravnega sodišča, 2011-03-03

dohodnina - napoved za odmero dohodnine - rok za vložitev napovedi - vložitev po preteku roka - zavrženje

Iz upravnih spisov, navedb tožnice in izpodbijanega sklepa nesporno izhaja, da je tožnica vložila napoved za odmero dohodnine po preteku roka, do katerega je to po določbi 6. odstavka 267. člena ZDavP-2 treba storiti, zato je davčni organ pravilno v skladu s 3. točko 1. odstavka 129. člena ZUP napoved zavrgel.

Z izpodbijanim sklepom je Davčni urad ..., Izpostava ... zavrgel napoved tožeče stranke za odmero dohodnine za leto 2009. Iz obrazložitve izpodbijanega sklepa izhaja, da mora davčni zavezanec rezident, ki mu informativni izračun dohodnine ni bil vročen do 15. junija tekočega leta za preteklo leto, do 31. julija vložiti napoved za odmero dohodnine, s katero izpodbija domnevo vročitve po 1. odstavku 85. člena Zakona o davčnem postopku (6. odstavek 267. člena Zakona o davčnem postopku). Ker pa je tožeča stranka napoved za odmero dohodnine za leto 2009, vložila šele 20.8.2010 je bilo treba njeno vlogo v skladu s 3. točko 1. odstavka 129. člena Zakona o splošnem upravnem postopku, zavreči.

Ministrstvo za finance RS je pritožbo tožeče stranke zoper izpodbijani sklep, zavrnilo.

Tožeča stranka v tožbi navaja, da je napoved dohodnine za leto 2009 vložila prepozno, ker ni bila seznanjena, da mora to storiti do 31.7.2010. Če bi bila njena napoved dohodnine sprejeta, bi ji bila vrnjena dohodnina, ki jo je skozi leto, kot akontacijo, plačevala. Glede na vse navedeno prosi, da se njeni tožbi ugodi, saj denar nujno potrebuje.

Tožena stranka predlaga, da sodišče tožbo zavrne iz razlogov, ki so razvidni iz obrazložitve odločbe organa druge stopnje.

Zakon o davčnem postopku (Uradni list RS, št. 117/06, 125/08, 110/09, 51/10, 97/10 in 13/11 – UPB4 – ZDavP-2) v 268. členu določa, da davčni organ ne sestavi informativnega izračuna dohodnine za davčnega zavezanca rezidenta oziroma davčni zavezanec rezident ni dolžan vložiti napovedi dohodnine če davčni zavezanec, katerega dohodki v davčnem letu, od katerih se plačuje dohodnina, ne presegajo zneska splošne olajšave po 1. odstavku 111. člena Zakona o dohodnini. V 6. odstavku 267. člena ZDavP-2 pa je določeno, da mora, kadar informativni izračun dohodnine, davčnemu zavezancu rezidentu, ni bil vročen do 15. junija tekočega leta za preteklo leto, do 31. julija vložiti napoved za odmero dohodnine.

Iz upravnih spisov, navedb tožeče stranke v tožbi in izpodbijanega sklepa pa nesporno izhaja, da je tožeča stranka vložila napoved za odmero dohodnine za leto 2009 šele 20.8.2010, torej po preteku roka do katerega je mogoče vložiti napoved dohodnine, kadar davčnemu zavezancu rezidentu informativni izračun dohodnine ni bil vročen do 15. junija tekočega leta za preteklo leto. Zato je, tudi po oceni sodišča, Davčni urad …, Izpostava ... pravilno, v skladu s 3. točko 1. odstavka 129. člena Zakona o splošnem upravnem postopku (Uradni list RS, št. 80/99, 70/00, 52/02, 70/04, 119/05, 24/06, 126/07, 65/08 in 8/10 – ZUP) zavrgel napoved tožeče stranke za odmero dohodnine za leto 2009, ker je bila vložena po predpisanem roku.

Ob upoštevanju vsega navedenega je sodišče, v skladu s 1. odstavkom 63. člena Zakona o upravnem sporu (Uradni list RS, št. 105/06 in 62/10 – ZUS-1), zavrnilo tožbo kot neutemeljeno saj je bil postopek pred izdajo izpodbijanega sklepa pravilen, sklep pa pravilen in na zakonu utemeljen.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.